COLINDA PĂCURARULUI 


Nicolae Boboc 


Înțelegem prin Colinda păcurarului sutele de variante (cunoscute până acum), ce sunt 
cântate de către cetele de feciori din Transilvania, Maramureş, Crişana şi Banat în seara şi 
noaptea de 14 - 25 decembrie, a căror temă este moartea unui tânăr păstor (păcurar) hotărâtă de 
confrații săi.' 

Este vorba, deci, despre motivul mioritic, motiv care s-a dezvoltat în aceste ţinuturi 
româneşti nu sub cunoscuta formă de cântec bătrânesc (baladă), ci sub cea de colindă. Modelul 
căruia motivul i s-a conformat în aceste părţi de țară ţine de ritualitate, de aceea ne găsim în fața 
unor creații ce îndeplinesc condiţiile unui astfel de specific. El s-a concretizat în structuri concise, 
reduse îndeobşte la două episoade: hotărârea morții şi ceea ce s-a numit testamentul ciobanului. 

În acest fel colinda devine a păcurarului, cum i se şi spune prin aceste locuri şi nu a 
mioarei ori a oii năzdrăvane, care de obicei nici nu apare în respectivele variante. De aceea 
însuşi termenul de Miorița — colindă nu ni se pare prea indicat, el nefiind adecvat conţinutului pe 
care îl exprimă. Dacă totuşi îl vom folosi şi noi, faptul se datorează doar împrejurării că acesta 
este aşa de intrat în uz, încât cu greu s-ar mai putea renunţa la el. Apoi, el trimite spre Miorița — 
baladă, spre adevărata Mioriţă, cu care colinda noastră se află în raporturile cele mai strânse, 
indestructibile chiar, ceea ce este important. 

De la apariţia primei variante tipărite a Mioriţei, cea lagată de numele lui Vasile Alecsandri, 
a trecut mai mult de un secol, timp în care dezbaterile asupra acestei „minuni” a creaţiei noastre 
populare nu au încetat. S-a ajuns la o adevărată terminologie „mioritică”, la ideea unei „matrice 
stilistice” derivate dintr-un „spaţiu mioritic”, etc. 

Într-un studiu devenit repede celebru, folcloristul şi etnomuzicologul Constrantin Brăiloiu, 
vorbea, nu fără oarecare ironie, despre o adevărată „mioriţologie” la noi şi asta se-ntâmpla 
aproape cu o jumătate de secol în urmă? Şi nu putem spune că exagera. Într-o asemenea 
situație, socotim că n-ar fi prea înţelept a renunţa la un termen intrat în limbajul cotidian al oricărui 
om de cultură din această ţară, ci doar a-i preciza, când e cazul, inconvenientele, ceea ce de 
altfel am şi făcut. 

E nevoie a mai arăta că în Transilvania (şi în celelalte ţinuturi), alături de colinda 
păcurarului, mai există şi o colindă a oilor — colinda oilor - , cum i se mai spune în unele locuri, 
dar şi a păcurarului, în altele. O găsim în indecele tipologic al Monicăi Brătulescu la tipul 42, în 
care oile cer ciobanului (lui Dumnezeu, lui Isus, sfântului lon, soarelui, căci uneori şi aceştia sunt 
ciobani!), sătul de ciobănie, să nu le părăsească sau să le vândă, că şi ele îl vor răsplătui dându-i 
miei, lapte, caş sau un veşmânt minunat (făcut din lâna lor). Colinda aceasta este şi ea atestată 
cam pe acelaşi teritoriu ca şi colinda păcurarului, păstrându-şi până astăzi o independenţă 
relativă, contaminarea dintre cele două (destul de rară) neatingându-le fondul esenţial. 

Nu această colindă şi nici altele, cunoscute şi ele adesea sub numele de colinde „de 
păcurar” sau „de cioban”, uneori chiar şi sub cel de „a păcurarului” sau cum ar fi cele din 
categoria „Ciobanul şi marea” (tipul 45 la Monica Brătulescu), în care, amenințat de mare, 
ciobanul nu se teme findcă berbecii lui îi vor croi drum pentru a putea ieşi din ostrovul ei şi a 
ajunge la munte, unde îl aşteaptă iarba grasă, ne-ncepută, nici cele în care ciobanii ameninţaţi de 
hoți nu se tem, căci se bizuie pe câini (tipul 40 la Monica Brătulescu) şi nici cele în care 
Dumnezeu alarmat de zarva oilor (sau fiindcă turma s-a risipit) coboară la cioban, iar acesta 
recunoscând că-n timp ce el le paşte Dumnezeu le înmulțește, etc., îi oferă acestuia miei, lapte, 
etc. (tipul 43 la Monica Brătulescu), nu vor constitui obiectul cercetării de faţă. Problema urmărită 
de noi este cea a felului în care textele colindei păcurarului, pe care le socotim mult mai bine 
păstrătoare a fondului arhaic decât balada, pot aduce sugestii noi în acestă atât de discutată şi 
controversată chestiune a semnificaţiilor şi genezei Mioriței. 

Până acum nu colinda ci balada a constituit în primul rând obiectul cercetărilor. lar dintre 
variantele acesteia, a fost aproape fără excepţia preferată cea a lui Alecsandri. Faptul este 


explicabil, întrucât balada nu numai că a fost descoperită prima, dar a reuşit să-şi cucerească 
repede o binemeritată faimă datorită marii sale realizări artistice, la care, o anumită contribuţie — 
se pare că totuşi destul de uşor de trecut cu vederea — şi-a adus bardul de la Mirceşti. Se 
înțelege deci de ce interesul, mai ales al esteticienilor, s-a îndreptat spre această variantă. lată, 
spre exemplu, ce spune Pavel Apostol: „Versiunea alecsandriană potențează, accentuează în 
sensul tipizări reprezentative şi al unei stilizări ideologico-poetice calitățile populare autentice ale 
unei Mioriţe de neîndoielnică proveninențţă folclorică. Miorița lui Alecsandri constituie de aceea 
punctul de plecare al oricărei cercetări asupra motivului mioritic, independent de interpretările 
fanteziste sau de falsificarea ei în literatura de exegeză folclorică." Acelaşi punct de vedere, e 
adevărat, cu o altă motivare, îl exprimase cu destulă vreme şi D. Caracostea: ,. . . . se cuvine să 
plecăm de la textul lui Alecsandri, pentru că el este acela care a pătruns în conştiinţa 
obştească."* Dar A. Fochi, autorul monografiei la care studiul amintit serveşte de prefaţă, are o 
părere mai nuanţată atunci când scrie: „Deci, dacă ne vom servi pentru stabilirea morfologiei 
tematice de varianta lui Alecsandri nu înseamnă să o scoatem cu totul din rândul celorialte, 
conferindu-i o valoare specială sau luând-o ca baza de discuţie şi de demonstraţie (. . . . ). Noi 
înlăturăm din discuţie varianta lui V. Alecsandri, folosindu-ne de ea totuşi în măsura în care ne dă 
sugestii utile cu privire la conținutul şi mai ales forma textului. (. . . .). În acest mod, varianta lui 
intră în rândul celorlalte variante din fondul documentar al lucrării ...".* Gheorghe Vrabie, într-un 
studiu stilistic intitulat Poetica Mioriţei, pledează pentru această variantă, ce reprezintă, după el, 
„forma folclorică, stilistică, cea mai firească”.7 

Noi socotim, de asemenea, varianta lui Alecsandri ca fiind cea mai realizată estetic şi cea 
mai des analizată. Ea nu va intra însă în sfera preocupărilor noastre, neaparținând tipului — 
colindă. Dar chiar dacă nu ar fi aşa, importanţa ei ar fi, din punctul de vedere al cercetării noastre, 
una secundară, ea reprezentând în evoluţia motivului un punct culminant, atins târziu, în timp ce 
noi urmărim să ne apropriem de forma cea mai arhaică a lui, încercând a-i smulge tainele 
încifrate în texte uneori sibilinice, chiar dacă valoarea lor artistică este mai redusă. În această 
privinţă ne-a fost utilă observaţia lui Petru Caraman, conform căreia valoarea de document a unui 
text este invers proporţională cu realizarea lui artistică. ° 

Specificul colindei, gen ritual, a favorizat mai puţin evoluția, schimbările şi stilizările. În 
schimb, a păstrat mai bine datele iniţiale. Epicul din colindă apelează în primul rând la simbol, 
modalitate de comunicare caracteristică stilului arhaic. „Epicul, în colindă, (. . . ) e subordonat pe 
de-a-ntregul semnificației, interpretării ce i se dă; el trăieşte numai prin valoarea lui simbolică, prin 
ceea ce poate el însemna în contextul funcţional al colindei. Se poate spune că balada se 
hrăneşte din miezul şi din amploarea faptului, colinda din semnificaţia lui”, scrie cu multă 
îndreptăţire, Ovidiu Birlea.* 

În ceea ce priveşte structura epică a colindelor, aceasta poate fi redusă uneori până 
dincolo de limita logicului. Expresivitatea lor este şi ea una aparte, în felul ei. lată ce spun în 
privința acesteia Mihai Pop şi Pavel Ruxăndoiu: „Pentru cititorul neavizat, expresivitatea colidelor 
este ascunsă în spatele anacronismului lingvistic, un adevărat hăţiş de forme arhaice, construcții 
sonore rebele, desemantizate, inversiuni ciudate de frază”. Ca exemplu, ei citează un fragment 
dintr-o colindă a păcurarului, pe care îl reproducem: 

- Hai tu, frăţiorii mni, 

Numa eu că ş-oi muri 

Pă mine mi-ţ îngopa 

Din vârfuțu muntelui, 

De-a umbruţa bradului; 

Din locut de copârsău 

Puneţ scoarță de durdzău, 

Şi din locuţ de sălaş 

Puneţ scoarță de bohag; 

Şi de-a mâna de-a dreapta 

Tăt îm punet trâmbghița 

La cap puneţ găleata; (Vad — Sighet — Maramureş, 1925)" 


Aceleaşi aprecieri le găsim şi la Ovidiu Birlea: „Cizelarea maximă la care au fost supuse 
colindele conferă oarecare izolare imaginilor poetice şi face plauzibilă succesiunea lor fără vreo 
intenţie de a le suda oragnic. Fiecare imagine e chintesenţa unei lumi a cărei simbol a devenit, cu 
înțelesuri ce se lasă detectate numai prin familiarizarea adâncă cu mediul colindat. Din câteva 
trăsături, prinde consistenţă icoana imaginară de culori feerice menită să devină realitate prin 
vraja urării.''? Considerând ca pertinente observaţiile de mai sus, vom preciza însă că această 
„succesiune (. . . ) fără intenţie de sudură organică” se mai poate datora şi altor cauze, dintre care 
intrarea obiceiului colindatului într-o fază de declin încă dinainte de efectuarea primelor culegeri 
de colinde (activitate ce a început abia în a doua jumătate a secolului trecut) nu este cea care 
poate fi uşor trecută cu vederea. Mai sunt însă şi altele şi ne vom referi la ele la locul cuvenit. 

În orice caz, o astfel de situație nu a fost în măsură să atragă spre studiul de fond al 
colindelor (deci nici spre cea a păcurarului) pe cei mai mulţi familiarizați cu acest specific al 
genului, nedându-şi seama că sub un asemenea aspect uneori nearătos de poezie rudimentară 
se ascundeau sensuri nebănuite. Răspândirea prin diferite publicaţii, în majoritatea lor greu 
accesibile, a variantelor-colindă ale Mioriței a fost o altă cauză. Apariţia în 1964 a monumentalei 
monografii a lui Adrian Fochi, cuprinzând pe lângă un deosebit de competent studiu asupra 
problemei Mioriței şi un corpus aproape exhaustiv al variantelor (de colindă şi baladă) cunoscute 
până la acea dată, a schimbat deodată întrega situaţie, punând la îndemâna oricui întregul tezaur 
mioritic. 

Variantele tansilvănene ale colindei, de asta dată în număr impresionant, au avut darul să 
atragă atenţia asupra tainelor mioritice, aici şi mai de neînțeles decât în baladă. Ceea ce apărea 
acolo cu oarecare claritate, aici devenea izvor de noi întrebări, multe din ele atât de enigmatice 
încât cu greu li se va putea da vreodata un răspuns unanim acceptabil. Nu însemnează însă că 
nu trebuie a se încerca. Aceasta cu atât mai mult cu cât între toate creaţiile folclorice colindele 
sunt cele ce pot fi considerate mărturii cu cel mai înalt grad de autenticitate ale vechii nostre 
spiritualităţi. Ele au fost performate întotdeauna în grup şi o singură dată pe an, într-o zi fixă. 
Cântarea în grup nu a putut favoriza prea mult procesul de continuă transformare la care sunt 
supuse, într-o măsură mult mai mare, alte categorii folclorice datorită ştiutei tendinţe de 
contemporaneizare caracterstică acestuia. Modificările ar fi fost posibile doar în perioada de 
învăţare a colindelor, dar caracterul ritualic al obiceiului se opunea unei asemenea practici. 
Colindele — şi există destule atestări în acest sens, provenite din zonele unde datina era încă în 
floare — trebuiau reproduse întocmai, fără omisiuni şi fără adăugiri. Cei cărora ele le erau 
adresate aveau grijă să vegheze la aceasta. Ca orice ritual, eficienţa lui era condiţionată de 
respectarea sa întocmai. 1° 

Textele arhaice, colindele operează cu simboluri. Ele includ semnificaţii cândva clare, 
astăzi devenite însă obscure, mai ales pentru cel obişnuit doar cu lectura de pe poziţii „actuale”. 
Căci colindele, în marea lor majoritate, descind din mituri. La început s-ar părea că ele au fost 
asociate unor rituri, pe care apoi le-au narat. Riturile au dispărut, dar „povestea” lor a supravieţuit 
şi aceasta datorită împrejurării că era înglobată într-un întreg ceremonial, cel al colindatului. Astfel 
caracterul lor ritualic s-a păstrat, însă într-un alt context, cel ce le-a îngăduit totuşi să-şi poată 
menţine pe cât posibil forma veche. Nu vrem să spunem că ele nu ar fi evoluat. Dar evoluţia a 
fost mai lentă. Atât de lentă, încât s-a ajuns cu vremea ca adevăratul sens al unor povestiri (cele 
rămase aproape aceleaşi, dar suportul lor dispărând) să nu mai fie înţeles; ba chiar şi al unor 
cuvinte. Cu toate acestea, ele s-au perpetuat prin tradiţie, uneori rămânând intacte, alteori 
deformându-se în aşa măsură încât nu se mai poate şti acum despre ce ar fi putut fi atunci vorba. 

Un caz asemănător s-a petrecut în antichitatea latină cu textele cunoscute sub numele de 
Cântece Salinare — Carmina Salinaria — şi Cântecul Franţilor Arvali — Carmen Fratrum Arvalium. 

Cântecele Salinare, cele mai vechi rămăşite ale poeziei religioase latine, ajunseseră în 
timpul lui Quintilian (secolul | e. n.) să nu mai fie înţelese nici măcar de preoţii Salilor.'* lată cum 
arătau ele în timpul lui Varro: 

Cozeulodoizeso; omnia vero ad patula coemisse, 

lancus lanes duonus cerus es, dunus lanus 


Ve Vet pom melios eum recum."5 
Cântecul Fraţilor Arvali, slujitori ai Deei dia, veche divinitate agrară romană, sărbătorită în 
luna mai în cadrul unui ritual al ogoarelor, când aceştia oficiau trei zile (pentru rodirea câmpurilor 
şi înmulţirea turmelor, făcând şi sacrificiile de rigoare), era de asemenea foarte vechi. În timpul 
executării lui (recitării, probabil), preoții săltau şi tropoteau în jurul mesei destinate sacrificiilor. lată 
cum arăta imnul (rugăciunea) în anul 218 e. n., după trascrierea din timpul lui Heliogabal 
(Rugăciunea este adresată zeului Mars, iniţial şi el divinitate agrară): 
1. Enos Lases iuvate. 
Nave luaerve Marma (Marmar) sins (sers) incurrere in pleores (pleoris). 
2. Satur furere (fufere) Mars limen Sali sta berber 
Semunis (simunis) alternei aduocapit conctos. 
3. Enos Marmar (Mamor) iuvato. 
Triumpe, triumpe, triumpe, triumpe, triumpe.*€ 


Nici pentru Cântecele Salinare şi nici pentru Cântecul Fraţilor Arvali nu s-au găsit până 
astăzi traduceri care să întrunească acordul unanim. Le-am reprodus şi pentru că N. Densuşianu 
face legături, mai ales între Cântecele Salinare şi colindele noastre. 

Textele colindei păcurarului cuprind şi ele straturi arhaice. Acestea trebuiesc identificate şi 
apoi încercată descifrarea lor; nu prin ceea ce pot ele însemna pentru omul de azi, ci prin ceea ce 
au putu semnifica celor contemporani apariţiei lor. Ar fi vorba deci despre un fel de „arheologie 
culturală”, dacă e îngăduit a ne pronunţa astfel, atrăgând însă atenţia că paralela nu poate fi dusă 
până la capăt, întrucât arheologul urmăreşte să reconstituie din vestigii întregul căruia acestea i- 
au aparținut, pe când în cazul nostru asemenea reconstituiri nu sunt posibile, neputând avea 
certitudinea existenţei cândva a unui prototip din care „resturile” să se fi păstrat şi la care ele să 
poată fi raportate. Cu alte cuvinte, aceste vestigii nu provin dintr-un întreg pietrificat, fix, ci dintr- 
unul în continuă devenire, fie aceasta şi lentă, ele putând astfel aparţine oricărui moment al 
acestei deveniri. 

Totuşi, din datele de care dispunem - şi despre care nu ştim cu siguranţă în ce măsură ele 
sunt mai apropiate sau mai îndepărtate de geneză - se va putea induce un model, în urma unei 
operații de abstractizare, model capabil să reţina însuşirile comune, valabil doar pentru materialul 
din care a fost extras, ca o generalizare a acestuia şi fară pretenţia că el ar putea fi prototipul 
(arhetipul) din care variantele actuale ar fi descins. El (modelul) ramâne doar ce de fapt este, o 
construcţie teoretică, dedusă din date absolut reale, avându-şi utilitatea în anumite cazuri: 
compararea cu alte modele, raportarea părților la întreg, constatarea unor abateri etc. 

Teoria modelului are o mare importanţă la structuralişti, aceştia referindu-se mereu la un 
model formant ce s-ar afla în mintea performerilor şi s-ar transmite din om în om, din generaţie în 
generaţie, pe cale orală. La noi i-au fost consacrate acestuia (modelului şi teoriei lui) lucrări 
importante de către Gh.Vrabie, una din ele fiind o aplicare a teoriei modelului chiar la tema 
noastră, la Miorţa". Ne vom referi uneori la această teorie ca şi la rezultatele aplicării ei la tema 
amintită, deşi cercetarea lui Gh.Vrabie este îndreptată în special asupra problemelor de stil, pe 
când noi urmărim dezlegarea unor probleme de conţinut. 

Scopul cercetării noastre este descifrarea sensului unor simboluri ascunse în textele unor 
versuri ciudate ce par câteodata lipsite de logică (uneori chiar sunt!), uitate parca printre celelalte, 
dar a căror prezenţă nu pare deloc a fi gratuită. Vom mărturisi încă de la început că o asemenea 
întreprindere nu este nici uşoară şi nici lipsită de riscuri. De aceea prudenţa necesară în astfel de 
situaţii ne va sfătui câteodata să formulăm mai multe întrebări decât să dăm răspunsuri, sperând 
că ele vor putea servi altora, după noi, ca puncte de plecare în cercetările lor, fiind poate şi mai 
norocoşi. Se ştie de multă vreme şi de către mulţi că o întrebare bine pusă valorează uneori mai 
mult decât un răspuns superficial. Deci, nu dezvăluirea frumuseţilor incluse în textele variantelor 
colindei sau baladei mioritice va fi ţinta cercetării noastre ci interogarea unor laturi mai tainice, în 
stare să mărturisească despre vechi credinţe, practici, obiceiuri, despre spiritualitatea strămoşilor 
noştri. Ceea ce vizăm noi în primul rând priveşte deci substratul. Pentru aceasta este nevoie de a 
se face o analiză mitologică, necesară de câte ori vom întrezări în variantele colindei păcurarului 


urme, ecouri ale unor mituri, de o hermeneutică al cărei scop va fi decodarea unor simboluri. Căci 
colindele ne vin dintr-o vreme şi dintr-o lume în care se practică un asemenea mod de 
comunicare. 

Ştim foarte bine că spiritualitatea geto-dacică se încadra în una mai cuprinzătoare, 
balcano-egeeano-mediteraneană, descinzând în parte dintr-una şi mai veche, indo-europeană, 
care s-a suprapus celei locale. Această constatare ne va permite să încercăm, atunci când va fi 
cazul, stabilirea unor paralele, fără a trage însă concluzii pripite doar pe baza unor simple 
analogii. 

Fiind vorba despre colinde, vom reaminti că ele reprezintă un gen sincretic, neexistând în 
realitate decât prin simbioza dintre muzică şi poezie (sau invers), în cadrul unui ceremonial. Cele 
doua, chiar trei componente se intercondiţionează, ceea ce ne obligă să ținem seama de fiecare, 
dar şi de întregul rezultat din unitatea lor. O primă consecinţă a acestei situaţii este un mare grad 
de stabilitate în comparaţie cu alte genuri folclorice, mărindu-li-se astfel valoarea de document. 

În acelaşi timp însă, felul cum au fost făcute alegerile impune măsuri de precauţie. 
Culegerea şi tipărirea textelor mioritice (colinde şi balade) a început abia către mijlocul secolului 
trecut. Prima versiune a baladei o datorăm— aşa cum se ştie— lui Vasile Alecsandri" şi nu peste 
mult timp Atanasie Marian Marienescu va publica şi el prima colindă, intitulată Judecata 
păcurarilor, împreună cu altele „culese şi corese''*. Din păcate, intervenţiile lui în texte ca şi 
sistemul său de reconstituire prin metoda colajelor a dăunat mult valorii de document la care am 
fi avut dreptul să ne aşteptăm de la colindele cele mai vechi atestate. Din această cauză textele 
ce provin din culegerile lui At. M. Marienescu trebuie utilizate întotdeauna cu prudenţă, ceea ce 
nu s-a facut în toate cazurile, punând sub semnul întrebării concluziile unor cercetări altfel foarte 
meritorii. 

În general, textele din culegeri (nu numai in cazul celei a lui At. M. Marienescu) nu au fost 
surprinse „pe viu”, adică în timpul performării lor în cadrul ceremonialului colindatului, când se 
respectau cu mai multă rigoare o seamă de prescripţii specifice unei asemenea împrejurări şi nici 
n-au fost înregistrate de la cei din „ceată”, măcar în timpul în care aceştia le învățau (şi când se 
cântau în grup), ci de la „informatori” individuali, de multe ori femei sau copii (iar aceştia nu le 
ştiau decât „din auzite”), pe bază de dictare. Vreme îndelungată culegerile de colinde n-au fost 
făcute nici de muzicieni, capabili să noteze şi melodiile, ci de oameni al căror interes se mărginea 
doar la textele literare, la „vorbe” şi care nu-şi dădeau seama că în timpul cântării între cele două 
componente, se realizează în mod spontan un proces de permanentă acomodare, concretizat de 
multe ori prin „întregiri”, „eliziuni”, de silabe etc. Aşa se explică existenţa în texte a unor serii 
întregi de omisiuni ce le fac de neînțeles, căci informatorii, nefiind obişnuiţi să le dicteze, nu le 
mai puteau reproduce cu exactitate. Cel mai frecvent uitat într-o asemenea situație este tocmai 
refrenul?, adica textul care în timpul performării ceremoniale se repeta mereu, şi aceasta nu 
întamplător. Dar nu se uita numai refrenul. Femeile şi copiii, nefăcând parte din ceată, le 
cunoşteau în calitate de receptori. Şi atunci, când nu-şi aduceau prea bine aminte unele versuri, 
le mai şi improvizau. Alteori mai introduceau şi câte un vers, sau mai multe, din balada lui 
Alecsandri, în cazul că o ştiau de la şcoală. Sau intercalau versuri din Cântecele de stea, cum se- 
ntâmpla în varianta din Uibăreşti-Ribiţa-Brad, culeasă în 1956: 

Pe-un picior de munte 

Trei păstori se intâlniră 

Şi aşa se sfătuiră 

Să omoare pe unul, 

Pe cel mai micuț?. 

La toate cele spuse până aici se mai pot încă adăuga multe.Vom aminti doar câteva. 
Foarte adesea, culegătorii nu se implicau direct în acţiune ci se adresau altora prin scrisori, 
chestionare, spre a face muncă de teren, de obicei învăţători sau preoți. Aşa a procedat şi 
Atanasie Marienescu. Nu toţi cei în cauză aveau însa şi pregătirea necesară unei asemenea 
activitaţi, mulţi permiţându-şi să mai „corecteze” textele pe care nu le înțelegeau, ba unii chiar să 
le mai înfrumusețeze după gustul lor. Astfel, „zuarel de ziua” a devenit „ziurel de ziuă”; „rujmălinul” 
sau „lujmălinul”, rozmarin. Dar asemenea situații, odată cu slăbirea funcţiei de ceremonial a 


obiceiului, se pot datora şi rutinei. Aceasta a dus în unele părţi la cântarea mecanică a versurilor, 
ajungându-se la nonsensuri precum cel arătat de Monica Brătulescu, nonsens ce şi-a câştigat 
deja o tristă celebritate: 

La acest măr mare rotat 
a devenit 

La cizmar, mare rotar, 
în gura unui informator din Pelinu Lehliu, Bucureşti (1931)2. Specialistul de astăzi, orientat în 
multiplele probleme ridicate de astfel de cazuri, va trebui să facă discriminările necesare spre a 
nu aluneca spre concluzii hazardate. Cu toate acestea, se cuvine să ne exprimăm gratitudinea 
fața de pionierii folcloristicii noastre, căci numai datorită lor dispunem de o serie de monumente, 
multe descoperite în ultimele clipe ale existenței lor. 

Cât despre textele muzicale ale colindelor, va trebui să menţionăm că ele au fost notate 
sau înregistrate cu ajutorul unor mijloace mecanice înca şi mai târziu, îndeosebi în secolul nostru, 
iar opera de transcriere, şi mai ales de publicare a lor, dovedindu-se a fi şi actualmente într-un 
stadiu nesatisfăcător. Dacă mai ținem seama şi de faptul că în perioada când au început 
culegerile colindatul îşi pierduse de mult funcţia rituală, iar ceremonialul se găsea şi el în faza de 
dezagregare, ne putem da şi mai bine seama cât de departe ne aflam de ceea ce putea fi datina 
în perioada ei înfloritoare. Dar şi aşa cum ne-au parvenit, colindele închid înlăuntrul lor urme 
nebănuite despre spiritualitatea noastra arhaică, mărturii vii şi de necontestat. Supravieţuiri ale 
unor vremuri şi ale unor mentalitaţi apuse, ele nu reflecta de obicei epoca în care circulă, ci una 
mult mai îndepartată. Tocmai în aceasta constă marea lor valoare culturală, adica în faptul că 
procesul de adaptare, atât de specific produselor oralităţii, nu a dus întotdeauna la o prea mare 
modificare a structurii lor de bază şi aceasta datorită, aşa cum am mai amintit, performării lor 
întotdeauna în grup şi specificului împrejurărilor ce ţin de ritualitate. 

Dar să vedem, după ce aceste sumare consideraţii cu caracter mai general, ce ne spun 
textele colindei: 

COLINDA PĂCURARULUI ne relatează despre una sau mai multe turme de oi (de regula 
trei, dar pot fi şi şapte, opt, noua...) care se găsesc pe munții cei mari, pe-un picior de munte, în 
vîrvutu muntelui, colo-n susu mai din susu, ori colo-n jos şi mai din jos, colo-n jos de şesurele sau 
pe razor de vie, deci atât în spaţiul păstoritului cât şi în cel al agriculturii. 

Turmele sunt însotite de pacurărei, cel mai adesea şi aceştia în număr de trei, dar, ca şi 
turmele, pot fi şi ei mai mulţi sau chiar şi mai puţini (în unele variante întâlnim doar doi)%. Dacă nu 
sunt trei, vor fi mai frecvent şapte sau nouă, ceea ce ar putea sugera ideea unei eventuale 
simbolistici a numerelor, nestrăină nici de pythagorism (şi nici de zamolxism) şi nici de creştinism, 
simbolistică ce şi-a lăsat amprentele şi în alte categorii folclorice româneşti. 

Tinerii pacurărei sunt de obicei fraţi, fraţi de cruce, veri, veri primari, verişori, din 
două sau mai multe surori, ceea ce noua nu ni se pare lipsit de importanţă, terminologia 
respectivă putând fi ecoul îndepărtat al unui posibil sistem de parentare, altul decât suntem 
obisnuiti a-l înțelege cei de azi, şi care—se va vedea la momentul potrivit—ne va fi de mare folos 
la datarea aproximativă a unor straturi din colindă. 

Dintre pacurărei, unul se dovedeşte uneori a fi mai străinel, străinuţ, alteori mai micut, dar 
de multe ori şi mai voinicel, mai frumuşel şi nu rareori colinda ne spune că mai mare-i turma la el. 
Câteodată îi aflăm acestuia şi numele: îl cheamă Pătruț. 

Ceilalţi, confrații lui mai mari, desigur şi mai vechi în îndeletnicire, îl trimit să-ntoarne turma 
ori să aduca apă cu găleţile de la izvor, ceea ce el îndeplineşte. Excepţiile sunt atât de puţine şi 
neconcludente, încât practic, pot fi ignorate, deşi, e bine să recunoaştem, nimic din ce ne spun 
textele nu trebuie neluat în seama fără o motivare temeinică, întrucât s-ar putea să aparțină unor 
straturi arhaice. 

În timp ce el este plecat spre a-şi duce la bun sfârşit sarcina ce i-a fost dată, ortacii lui 
(fraţi, veri primari) ţin „sfat”, fac „săbor”, „se-nlegiuesc” să-l omoare, fără însă a ni se preciza 
grave hotărâri. Textele ne spun doar că ei, în absenţa lui, dus să îndeplinească cererea lor, „fi 
fac legea”, ori că „lui grea lege i-o picat”, „lui gre lege i-o umblat, „lui lege i s-o legat, „lui legea i s- 
o gătat”. 


Cu aceasta ajungem la punctul, poate, cel mai discutat şi mai controversat al colindei: 
hotărârea lor, deşi în nici un fel motivată, este acceptată de tânărul păcurar fără să protesteze, 
fără mânie, fără revoltă, fără încercarea de a o evita, excepţie de la această regulă făcând doar 
câteva variante, pe care însă noi avem suficiente motive de a le socoti ecoul unei mentalități mai 
apropiate de a noastră. 

Din textele puse în gura confraţilor vom afla, fără vreo urmă de îndoială, că motivul 
omorului nu este însuşirea de către ei a bunurilor sale, spre deosebire de ceea ce ne spune 
balada. Hotărârea lor nu apare ca rezultatul unei duşmănii, ci mai degrabă ca o hotărâre care 
trebuie luată. Marea majoritate a textelor lasă să se înțeleagă aceasta cu destulă claritate, fără a 
o afirma însă în mod deschis. Nu rezultă că tânărul cioban şi-ar fi neglijat obligațiile profesiunii 
sale, cum citim de multă vreme în multe exegeze, acestea bazându-se doar pe două variante 
(din câteva sute!). Una din ele este cea culeasă, dar mai ales „coreasă” de Atanasie 
Marienescu, cel care are meritul de a fi dat la iveală, în 1859, primele colinde tipărite; cealaltă 
provine din Rohia-Lăpuş-Maramureş, descoperită în 1952 de Elisabeta Moldoveanu-Nestor şi 
este atât de asemănătoare primeia, încât pare aproape o calchiere a ei, putând astfel fi, pe bună 
dreptate, suspectată de a-şi avea sorgintea în aceea. Se poate oare trage o concluzie valabilă 
doar pe baza a două variante a căror autenticitate poate fi uşor pusă la îndoială şi împotriva 
evidenţei oferite de toate celelalte, mult mai numeroase? 

Dar chiar în însăşi varianta lui Atanasie Marienescu găsim o contradicţie evidentă, care ne 
surprinde că nu a suferit intervenţia sa, fiindcă ne vine greu să credem ca el să nu o fi observat. 
Poate însă ca ea să fi aparținut textelor din care el şi-a „combinat? varianta tipărită (texte ce 
proveneau totuşi din două localităţi destul de distanţate, Cluj şi Lipova), el păstrând ce i s-a părut 
ca fiind caracteristic acestora. Vom cita versurile în cauză, pentru a se vedea mai clar despre ce 
este vorba: 

Păcurarul cel mai tânăr 

Toată ziua suflă-n fluier 

Şi de turmă se zăuită, 

Şi pier ou în seamă multă, 

(Cluj şi Lipova, 1859)” 

Acesta este textul din care s-a dedus o întreagă teorie, cea amintită, după care ciobanul a 
fost condamnat de confrații săi, veri primari de-ai lui, fiindcă şi-ar fi neglijat obligaţiile profesiunii. E 
adevărat că a te zăuita de turmă, chiar dacă motivul este pasiunea de-a cânta tot timpul din fluier 
(se vede că acest păcurărel era şi un artist!) poate fi o culpă, mai ales când aceasta duce la 
pieirea oilor, cum ne spune textul (chiar dacă e contestabil şi în discordanţă cu celelalte texte); 
dar, spre sfârşitul colindei apar alte versuri, neaşteptate, şi aceste versuri parcă ar voi să anuleze 
ceea ce au afirmat celelalte, când păstorul condamnat se adresează oilor sale: 

Berbecei şi mieluşei, 

Blestemaţi pe soții mei 

Că m-au săgetat în stână 

Şi nu ştiu să fiu de vină!” 

Şi atunci, ne întrebăm, nu avem oare motive să nu renunțăm la îndoielile noastre în 
privința temeiniciei argumentelor care au dus la concluzia mai înainte menţionată (neglijarea 
obligaţiilor)? 

Există însă unele variante ce vorbesc despre o fată de maior care, preferând pe unul 
dintre păcurari pe „Cel mai mititel/ Că-i mai frumuşel”, s-ar părea că ar putea întrucâtva justifica 
trimiterea lui la moarte, fie datorită geloziei celorlalţi, fie încălcării unei presupuse legi drastice 
ciobăneşti, după unii, sau existenței unei superstiții, după alţii, conform cărora le-ar fi interzisă 
femeilor prezenţa la stână, iar celor ce se dedică păstoritului, pe tot timpul acestuia, căsătoria. 
Dovezi în legătură cu astfel de interdicții se pot găsi şi pro şi contra, încât bază absolută nu se 
poate pune pe ele. Într-un centru păstoresc de importanţa celui din Mărginimea Sibiului găsim 
băcițe, iar ciobanii din una din cele mai vechi şi autentice aşezări specifice, cum este cazul 
Vaideenilor din nordul Olteniei, care mai practică şi azi un anumit gen de transhumanță (i-am 
întâlnit în drum spre munţii Poiana Ruscăi din părţile hunedorene), s-au amuzat pur şi simplu 


când le-am solicitat lămuriri în legătură cu existența unor asemenea interdicții sau superstiții. Dar 
trebuie să recunoaştem că există şi atestări contrare, provenite din alte regiunii ale ţării. 

Despre textul din colinde, în legătură cu această problemă, Monica Brătulescu ne spune 
că el este „ezitant cu privire la atitudinea ciobanului sau la natura vinovăţiei sale”. Noi vom 
încerca să sugerăm că „fata de maior” ar putea să fie substitută unui alt personaj mitic, căci 
unele texte de colindă sau chiar de baladă mai vorbesc şi despre o misterioasă Soră a Soarelui şi 
a Pământului. 

În privința motivului de natură economică, pe care-l găsim şi în balada lui Alecsandri, după 
care omul s-ar justifica prin intenţia celorlalţi ciobani de a-şi însuşi turma celui osândit, el nu 
numai că nu-şi găseşte locul în variantele-colindă, dar atunci când vine vorba de el, este înlăturat 
în modul cel mai categoric. Ne referim la variantele în care tânărul păcurar încearcă să-şi 
răscumpere viaţa oferindu-le celorlalți în schimbul ei „turmulița” lui, „fluieraşul”, „sumănaşul”, 
„boticuţa”. Răspunsul lor este fără nici o excepţie cât se poate de tranşant: 

Nouă nu ne trebă 

Că şi noi avem 

Turmă ca şi-a ta 

(Bucium — Zalău, 1939) 

Am mai spus că atitudinea lor nu este duşmănoasă faţă de el. Aceasta reiese şi din faptul 
că ei îi dau posibilitatea să-şi aleagă singur felul de moarte. Şi o fac în termenii cei mai duioşi: 
„Frate, cum îţi vrei moartea?”; „Ce miortiță-ţi vrei tu ţâie?”; „Ce mortiţă tu-ţi pofteşti?”. Urmează 
apoi o enumerare de modalităţi, ce ar putea sta la baza unei istorii a mijloacelor de ucidere 
cunoscute pe teritoriul nostru din cele mai vechi timpuri (totuşi nu completă!): săgetarea, tăierea, 
luarea capului, aruncarea în săbii, aruncarea în „țăpuşe', punerea în „fârtaie”, aruncarea în 
văpaie, facerea „bobotaie”, spânzurarea, anunarea într-un copac, aruncarea în apă, împuşcarea, 
îngroparea de viu. Ciudat este faptul că sugrumarea lipseşte. Dar şi mai ciudată este toată 
această înşiruire! Bineînţeles că ea nu este epuizată de fiecare variantă. De neînțeles şi stranie 
apare opțiunea lui cea mai frecventă: să i se ia „căpuțu”. 

Nelipsit din nici o variantă — colindă este ceea ce s-a obişnuit a fi denumit „testamentul 
ciobanului”, prin care acesta nu doreşte să fie îngropat nici în țintirim şi nici la biserică, ci „În 
staurul oilor”, „În turiştea oilor”, „În jocuțu mieilor”, „În strunga oilor”, „În țărcuţu mieilor”; iar în alte 
variante: „În vârvuţu muntelui,/ De-a umbruţa bradului”, ori „La fagul cel mare/ În mijloc (alături) de 
cale”. 

Seria lucrurilor de neînțeles nu se opreşte însă nici aici. El cere să nu se pună pământ 
peste el, ci să-l învelească doar în glugă! Alăturea să-i fie puse: fluierul (nelipsit!), trâmbita, 
bucinul, toporul, lancea, bota, baltagul, măciucuța, cârligul, bineînțeles nu întotdeauna toate. Din 
multe texte, se poate înțelege că rostul unora din ele, cum ar fi fluierul ori trâmbitța, bucinul, este 
de a aduna, la sunetul lor, oile, pentru îndeplinirea ritualului bocirii, de care el nu vrea să fie 
niciodată lipsit, nici în împrejurările specifice ale morții lui. Unele din aceste obiecte, specifice 
profesiunii păstoreşti, servesc şi ca substituiri pentru „cruciţă”, pentru „steag” etc. 

Din această nelipsită cerere a ciobanului de a fi înmormântat la stână, înconjurat de 
obiectele profesiunii sale, s-a dedus „dragostea lui pentru îndeletnicire”, formulată de D. 
Caracostea: „Până acum am văzut în ce chip, în fața morţii se afirmă puternica dragoste a 
ciobanului de îndeletnicirea lui; [...] aici, în acest simțământ puternic vedem factorul generator 
esențial al cântecului nostru bătrânesc, adânca lui legătură cu viaţa păstorească”, ceea ce este 
adevărat, dar nouă nu ni se pare a spune prea mult, cererea ciobanului putând fi explicată şi în 
alt fel. 

Constantin Brăiloiu a văzut în respectivele versuri expresia dorinţei ciobanului de 
îndeplinire a cerinţelor ritualului de înmormântare prin substituirea obiectelor ce nu puteau fi la 
îndemână cu cele ce puteau fi găsite acolo”. Cu exprimarea convingerii sale că oile îl vor plânge 
pe munţi şi pe văi, se încheie de regulă colinda-păcurarului. Există însă şi variante în care se 
aduce vorba despre mama ciobanului, căreia el doreşte să-i fie ascunsă moartea lui. De aceea 
el cere confraţilor lui să nu-i spună acesteia adevărul, desigur spre a o cruța de suferință. Felul 
însă în care el le sugerează confraţilor ce să-i spună mamei nu presupune totdeauna ocolitea 


adevărului: 

Acasă când vi-ţi duce 

La maica să-i spuneț-i 

C-am rămas napoi, 

Tăt vânzând pa oi, 

Numărând pa bani, 

Pa aripa şubii 

La lumina lunii, 

C-am rămas la Beci 

Vânzând la berbeci 

Ş-acolo-s ge veci. 

(Toheşti-Hălmăgel-Gurahonţ, 1956)” 
sau 

Voi ortacii mei, 

De-ţi mere acasă 

Şi va întreba 

Măiculița mea, 

Voi spuneţi aşa: 

C-am rămas napoi 

Tot vânzând la oi, 

Pe aripa şubii 

La marginea lumii. 

(Gura Văii-Pleşcuța-Gurahonţ)*” 

Acest episod în care se aminteşte despre mama ciobanului, corespunzând celui al „maicii 
bătrâne” din baladă, îl găsim mai rar în variantele colindei. De aceea unii comentatori îl 
consideră ca nefiind specific (colindei) , înclinând a vedea în el mai mult rezultatul unor influențe 
mai recente venite dinspre baladă, sau al unor contaminări cu folclorul local. Totuşi, în subtipul 
„Pe munții cei mari”, episodul mamei e la locul lui, e bine închegat şi bine reprezentat. 

Oaia năzdrăvană este aproape absentă în colindă. De asemenea, nunta mioritică cea 
care a făcut să se consume atâta cerneală, datorită importanţei ei în baladă. Prezenţa celor două 
motive în colindă este aşa de rară încât poate fi neglijată, fiind, se pare, un împrumut mai recent. 
În orice caz, ea nu este structurală. 

Aceasta este Colinda păcurarului, al cărui conţinut am încercat să-l redăm într-o formă cât 
mai cuprinzătoare, însoțindu-l şi de unele comentarii. În ea găsim o serie întreagă de situaţii ce 
se prezintă altfel decât le cunoaştem din baladă. Găsim şi termeni care ridică semne de 
întrebare, cărora nu li se pot da răspunsuri multumitoare. Pot fi formulate doar ipoteze. Uneori, 
însă, acesta nu va fi uşor, nemairămânând decât calea constatării unor eventuale analogii. Ceea 
ce urmează va fi o încercare de elucidare a sensurilor implicate în textele variantelor cunoscute 
ale Colindei păcurarului. 

În Poetica Mioritei, Gh. Vrabie propune o sistematizare a tipurilor Colindei păcurarului pe 
zone de circulaţie”. Acelaşi lucru îl face şi Octavian Buhociu, folosind însă alte criterii“. Fără a 
contesta utilitatea unor asemenea demersuri, noi nu vom urma această cale — scopul cercetării 
de față fiind altul - , dar ne vom strădui să cuprindem în viziunea noastră, care se doreşte 
sintetică, aspecte cât mai caracteristice ale fiecărui tip. 

